
KRUONIO PAGRINDINĖS MOKYKLOS 
MOKINIŲ PAŽANGOS IR PASIEKIMŲ VERTINIMO APRAŠAS
 
I. BENDROSIOS NUOSTATOS
 
1. Kruonio pagrindinės mokyklos mokinių pažangos ir pasiekimų vertinimo aprašas (toliau – Aprašas) aptaria vertinimo tikslus, būdus, vertinimo lygmenis ir principus, mokinių įgytų kompetencijų vertinimą, mokinių pasiekimų ir pažangos vertinimą ugdymo procese ir baigus programą, įvertinimų fiksavimą, vertinimo informacijos analizę, informavimą, kontrolinių ir atsiskaitomųjų darbų organizavimą bei vertinimą, tikslus, uždavinius, nuostatas, planavimą, mokinių įvertinimų fiksavimą.
2. Aprašas parengtas vadovaujantis: 
2.1. mokinių, kurie mokosi pagal Bendrojo ugdymo programas, Mokymosi pasiekimų vertinimo ir vertinimo rezultatų panaudojimo tvarkos aprašu, patvirtintu Lietuvos Respublikos Švietimo, mokslo ir sporto ministro 2023 m. rugpjūčio 31 d. Nr. V-1125;
2.2. Nuosekliojo mokymosi pagal bendrojo lavinimo programas aprašu, patvirtintu Lietuvos Respublikos švietimo ir mokslo ministro 2005 m. balandžio 5 d. įsakymu Nr. ISAK–556 ir jo pakeitimais;
2.3. Pradinio, pagrindinio ir vidurinio ugdymo programų aprašu, patvirtintu Lietuvos Respublikos švietimo, mokslo ir sporto ministro 2023 m. balandžio 20 d. įsakymu Nr. V-570;
2.4. Geros mokyklos koncepcija, patvirtinta Lietuvos respublikos švietimo, mokslo ir sporto ministro 2015 m. gruodžio 21 d. Nr. V-1308;
2.5. Pradinio, pagrindinio ir vidurinio ugdymo bendraisiais ugdymo planais, Kruonio pagrindinės mokyklos ugdymo planu.
3. Apraše vartojamos sąvokos suprantamos taip, kaip jos apibrėžtos Lietuvos Respublikos švietimo įstatyme ir kituose teisės aktuose.

II. VERTINIMO TIKSLAI IR BŪDAI

4. Mokymosi pasiekimų vertinimo tikslai:
4.1. padėti mokytis, taikant įvairias vertinimo ir įsivertinimo strategijas bei metodus;
4.2. pripažinti ir sertifikuoti rezultatus nustatant mokinių mokymosi pasiekimų lygį pasibaigus pusmečiui, baigus programos dalį arba visą programą;
4.3. valdyti ugdymo proceso kokybę, identifikuoti problemas ir inicijuoti reikalingus sprendimus. 
5. Mokymosi pasiekimų vertinimo tikslams įgyvendinti naudojami šie vertinimo būdai: 
5.1. formuojamasis vertinimas – cikliškas mokymo(si) metu gaunamos mokymosi informacijos panaudojimas tolesniam mokymui ir mokymuisi planuoti ar koreguoti. Pažymiai vertinant formuojamuoju būdu nerašomi. Formuojamasis vertinimas apima:
5.1.1. esamos mokymosi situacijos diagnozavimą, siekiant tikslingai pasirinkti tinkamą mokymo strategiją, mokymosi turinį, mokinių veiklą ir kt.;
5.1.2. sąlygų, leidžiančių mokiniams mokytis, kiekvienam atskleisti savo potencialą ir pademonstruoti, ką išmoko, sudarymą; 
5.1.3.  tolesnį mokymąsi stimuliuojančio grįžtamojo ryšio teikimą. Grįžtamasis ryšys turi būti konkretus ir orientuotis į mokinio atliekamą užduotį, turi teikti kokybinę informaciją, galinčią padėti mokiniui geriau atlikti jo darbą; 
5.1.4. sąlygų mokiniams mokytis su bendraklasiais ir iš bendraklasių užtikrinimą;
5.1.5. mokinių skatinimą permąstyti savo mokymosi patirtį, įsivertinti pasiektą rezultatą, atrasti asmeninę mokymosi prasmę.
5.2. apibendrinamasis vertinimas siejamas su mokymosi pasiekimų pripažinimu, juo siekiama nustatyti atliktos užduoties ir veiklos kokybę tam tikro standarto atžvilgiu. Apibendrinamasis vertinimas visuomet atliekamas pasibaigus tam tikram mokymosi etapui:
5.2.1. mokyklos vidinis apibendrinamasis vertinimas skirstomas į trumpesnio periodo apibendrinamąjį vertinimą, kai mokiniai atsiskaito už sutartos apimties mokymosi laikotarpį, ir ilgesnio periodo apibendrinamąjį vertinimą, kai mokytojas apibendrina ilgesnio periodo rezultatus ir įvertina mokinio darbą per pusmetį arba mokslo metus. Apibendrinamajam vertinimui naudojami pažymiai ir/arba pasiekimų lygiai. Tinkamai įgyvendinamas apibendrinamasis vertinimas turi: 
5.2.1.1. būti prasmingas – visos suinteresuotos pusės, įskaitant mokinius ir jų tėvus (globėjus, rūpintojus), turi aiškiai suprasti, kokia mokymosi rezultatų prasmė, ką reiškia gauti mokymosi rezultatai, ką reikėtų daryti toliau;
5.2.1.2. atitikti švietimo, mokslo ir sporto ministro tvirtinamose bendrosiose programose suformuluotus tikslus, apibrėžiančius, ką mokiniai turi mokėti, suprasti ir gebėti atlikti naudodami įgytas žinias;
5.2.1.3. remtis kriterijais ir pasiekimų lygių aprašais. Siekdami mokinių mokymosi rezultatų palyginamumo, mokytojai turi vienodai interpretuoti pasiekimų lygių reikalavimus;
5.2.1.4. sudaryti galimybę išmokti. Mokiniams prieš atsiskaitymą, vertinamą pažymiu, turėtų būti sudarytos sąlygos išmokti tai, kas bus vertinama, ir gauti grįžtamąjį ryšį apie tai, kaip jiems sekasi;
5.2.1.5. tikrinti mokinių mokymosi pažangą kelis kartus ir skirtingais vertinimo įrankiais; sprendimas apie mokinių gebėjimus turi būti grįstas daugiau nei vienu vertinimo būdu;
5.2.1.6. vadovautis aiškia vertinimo skale. Ji turi būti suprantama visoms suinteresuotoms pusėms;
5.2.1.7. remtis įrodymais. Pažymiai turi būti grįsti mokymosi įrodymais, sukauptais per tam tikrą laikotarpį;
5.2.1.8. vertinti už tai, ką mokinys atliko, o ne už tai, ko neatliko; 
5.2.2.  išorinį apibendrinamąjį vertinimą organizuoja Nacionalinė švietimo agentūra, vykdanti pagrindinio ugdymo pasiekimų patikrinimus.
5.3. Kaupiamasis vertinimas sudaro galimybes kaupti išsamią informaciją apie mokymosi pokyčius ilgesnėje laiko atkarpoje bei panaudoti ją grįžtamajam ryšiui teikti. Kaupiamasis vertinimas remiasi mokytojo kiekybiniais ir kokybiniais pastebėjimais apie mokinio daromą pažangą, fiksuojamais mokytojui patogia forma, kuria jis gali pagrįsti savo sprendimą apie galutinį apibendrintą mokinio pasiekimų vertinimą. Kaupiamojo balo sudedamosios dalys priklauso nuo individualaus mokytojo požiūrio į tai, ką svarbu įvertinti mokantis tam tikro dalyko. Mokytojas supažindina mokinius su savo kaupiamojo vertinimo būdais mokslo metų pradžioje bei, esant poreikiui, kiekvienos naujos temos pradžioje.

III. MOKINIŲ MOKYMOSI PASIEKIMŲ VERTINIMO LYGMENYS
6. Vertinimas mokykloje įgyvendinamas asmeniniu (mokinio), tarpasmeniniu (kelių mokinių), bendruomeniniu (klasės ir mokyklos) ir nacionaliniu lygmenimis, kurie turi derėti tarpusavyje ir sudaryti bendrą sistemą:
6.1. asmeninis (mokinio) lygmuo apima mokinio konkrečių mokymosi pasiekimų įsivertinimą. Įsivertinimas yra planuojamas ir įgyvendinimas padedant mokytojui. Įsivertinimo metodai bei priemonės pa(si)renkami atsižvelgiant į individualius mokinio poreikius, polinkius bei galimybes. Mokinių įsivertinimas ir ilgalaikis pažangos stebėjimas ugdo savivaldaus mokymosi gebėjimus;
6.2. tarpasmeninis (kelių mokinių) lygmuo apima mokinių tarpusavio įsivertinimą pagal konkrečias kompetencijas. Į(si)vertinimas yra planuojamas ir įgyvendinamas padedant mokytojui. Įsivertinimo metodai bei priemonės pa(si)renkami atsižvelgiant į mokinių tarpusavio santykius, darbo mažesnėse ar didesnėse grupėse patirtį, grupių dinamiką ir kitas svarbias porų ir / ar grupių charakteristikas;
6.3. bendruomeninis klasės lygmuo apima mokytojo planuojamą ir įgyvendinamą mokinių pasiekimų vertinimą, siekiant visų trijų tikslų – padėti mokytis, pripažinti ir sertifikuoti rezultatus, valdyti mokymos(si) kokybę. Mokinių pasiekimų vertinimo būdai, metodai bei priemonės pa(si)renkami atsižvelgiant į mokymo(si) tikslus, konkretaus mokomojo dalyko specifiką. Siekdamas adekvataus ir veiksmingo kompetencijų vertinimo, mokytojas atsižvelgia į visos klasės ir kiekvieno mokinio poreikius, polinkius bei galimybes ir prasmingai derina visus vertinimo būdus. Mokytojai įgyvendina kompetencijomis grįstus uždavinius, pasiūlydami mokiniams atlikti turiningas užduotis, atskleidžiančias kompetencijų raišką.
                                                                                              
IV. MOKINIŲ MOKYMOSI PASIEKIMŲ VERTINIMO PRINCIPAI

7. Mokinių pasiekimų vertinimo esmė – padėti mokiniams mokytis ir tobulėti. Pasiekimų vertinimas grindžiamas atvirumu, nešališkumu, visų mokyklos bendruomenės narių bendravimu ir bendradarbiavimu. 
8. Vertinant mokinių pasiekimus laikomasi nuostatos, jog kiekvienas mokinys gali augti ir tobulėti, kai jam sudaromos jo poreikius atitinkančios sąlygos bei teikiama reikalinga pagalba. 
9. Vertinami mokinių pasiekimai; tai nėra apdovanojimo ar drausminimo priemonė. 
10. Mokinių pažanga skatinamas asmeninis tobulėjimas, o ne siekimas būti geresniam už kitą. Vengiama mokinių lyginimo tarpusavyje. 
11. Mokytojas, planuodamas, organizuodamas ir įgyvendindamas mokinių mokymosi pasiekimų vertinimą: 
11.1. vadovaujasi Pedagogų etikos kodeksu, patvirtintu Lietuvos Respublikos švietimo ir mokslo ministro 2018 m. birželio 11 d. įsakymu Nr. V-561;
11.2. ugdymo procese taiko adekvačius mokinių mokymosi pasiekimų stebėsenos ir vertinimo metodus;
11.3. kuria ir palaiko į mokymąsi orientuotą vertinimo kultūrą;
11.4. kolegialiai sprendžia mokinių įgytų kompetencijų vertinimo klausimus;
11.5. nuolat reflektuoja savo mokymo, mokinių mokymosi pasiekimų ir įgytų kompetencijų vertinimo praktikas, jų pridėtinę vertę kiekvieno mokinio mokymuisi;
11.6. tobulina instrumentus, padedančius įvertinti mokinių mokymosi pasiekimus ir įgytas kompetencijas;
11.7.  aptaria su mokiniais akademinio sąžiningumo klausimus ir galimas pasekmes nesilaikant sąžiningumo principo; 
11.8.  teikia informaciją ir išsamiai paaiškina tėvams (globėjams, rūpintojams) apie mokinių mokymosi pasiekimus ir problemas;
11.9.  mokinių mokymosi pasiekimų stebėsenos ir vertinimo duomenis tvarko vadovaudamasis bendruoju duomenų apsaugos reglamentu.

V. MOKINIŲ ĮGYTŲ KOMPETENCIJŲ VERTINIMAS

12. Įvairiapusė ir dinamiška kompetencijos apibrėžtis suponuoja, kad kompetenciją galima pamatyti, t. y. atpažinti konkrečioje veikloje. Mokyklos gyvenimas užtikrina, kad mokiniai ugdosi kompetencijas atlikdami užduotis pamokų metu ir dalyvaudami kitose ugdomosiose veiklose. Vertindami mokinių įgytas kompetencijas, mokytojai vadovaujasi nuostata, kad:
12.1. ugdant mokinių kompetencijas dalyku, jos vertinamos kartu su dalykiniais pasiekimais;
12.2. mokinių kompetencijos, įgytos dalyvaujant socialinėse, pilietinėse, kultūrinėse ir kitose ugdomosiose veiklose, vertinamos klasės vadovui  kaupiant mokinio veiklų aplanką (e. aplanke arba dokumentų segtuve). 
13. Mokinio įgytoms kompetencijoms vertinti svarbus veiksmingas grįžtamasis ryšys. Mokiniui teikiama informacija apie jo pasiekimus ir mokymosi kelią ugdymo (pamokų) metu ir dalyvaujant socialinėse, pilietinėse, kultūrinėse bei kitose mokyklos ugdomosiose veiklose. Grįžtamasis ryšys yra abipusis. 
 
VI. VERTINIMO PLANAVIMAS IR INFORMAVIMAS

14. Mokytojai: 
14.1. iki rugpjūčio 31 d., vadovaudamiesi dalykų bendrosiomis programomis, PUPP vertinimo instrukcijomis ir šiuo Aprašu, parengia individualius  mokomųjų dalykų mokinių pažangos ir pasiekimų vertinimo aprašus (1 priedas), kuriuose planuoja formuojamąjį ir apibendrinamąjį vertinimą; 
14.2. iki rugsėjo 1 dienos konkrečiai klasei pritaikytus individualius mokomojo dalyko mokinių pažangos ir pasiekimų vertinimo aprašus paskelbia elektroniniame dienyne;
14.3. pirmą mokslo metų pamoką su aprašu pasirašytinai supažindina mokinius; 
14.4. informuoja mokinius, mokinių tėvus (globėjus, rūpintojus), kitus mokytojus, mokyklos administraciją, pagalbos mokiniui specialistus apie mokinio mokymąsi, pažangą bei pasiekimus;
14.5. sistemingai, kartu su ugdymo procesu, planuoja trumpalaikį vidinį vertinimą, t.y. numato pamokų ciklo ar kurso dalies mokymosi uždavinius ir vertinimo kriterijus; 
14.6. kiekvienoje pamokoje ne mažiau kaip tris minutes skiria pamokos uždavinio įsivertinimui;
14.7. numato bendrus vertinimo būdus, užduotis ir kriterijus integruotoms, edukacinėms pamokoms ar projektams. 
15. Mokiniai:
15.1. susipažįsta su kiekvieno dalyko  mokytojų parengtais dalyko vertinimo aprašais;
15.2. mokytojo padedami mokosi įsivertinti savo pažangą, pasiekimus bei juos fiksuoja;
15.3. laikosi akademinio sąžiningumo principų: atlikdamas mokytojo skirtas užduotis pateikia tik savo darbą, nesinaudoja kitų mokinių darbais, neklastoja, neplagijuoja, neleidžia kitiems mokiniams nusirašyti ir patys nenusirašinėja. Jei mokinys pažeidžia akademinio sąžiningumo principus, jis yra informuojamas, kad darbas netikrinamas, ir į elektroninį dienyną įrašomas nepatenkinamas įvertinimas. 
16. Klasių vadovai:
16.1. mokslo metų pradžioje supažindina mokinių tėvus su vertinimo principais, kartu aptaria abipusės informacijos perteikimo būdus;
16.2. supažindina mokinius ir jų tėvus (globėjus, rūpintojus) su Kruonio pagrindinės mokyklos mokinių pažangos ir pasiekimų vertinimo tvarkos aprašu;
16.3. supažindina mokinius ir jų tėvus (globėjus, rūpintojus) su Elektroninio dienyno naudojimo tvarka.
17. Pradedantiesiems mokytis pagal pagrindinio ugdymo programos pirmąją ir antrąją dalis taikomas 2 savaičių adaptacinis laikotarpis, o naujai atvykusiems mokiniams 1 mėnesio adaptacinis laikotarpis, kurio metu nerašomi pažymiai, pasiekimai vertinami taikant formuojamąjį vertinimą.
18. Informacija tėvams apie vaiko pasiekimus ir pažangą pateikiama elektroniniame dienyne, pažangos ir pasiekimų aplankuose,  mokinio darbų segtuvuose. 
19. Mokiniai, jų tėvai (globėjai, rūpintojai) gali teikti prašymus raštu dėl pasiekimų įvertinimo objektyvumo pavaduotojui, atsakingam už ugdymą. Prašymai nagrinėjami administracijos posėdžiuose. 
 
VII. VERTINIMO ORGANIZAVIMAS UGDYMO PROCESE  

20. Pradinių klasių mokiniams didžioji dalis vertinimo informacijos pateikiama žodžiu. Vertinimo informacija raštu pateikiama mokinių darbuose, e. dienyne, kaupiamuosiuose aplankuose.
21. Formuojamojo vertinimo fiksavimas 1–4 klasėse:
21.1. vertinant mokinių darbus naudojami spaudukai, lipdukai, skatinamieji žodžiai, paskatinimo ženklas „šypsenėlė“, nurodomas klaidų skaičius, simbolis T – patikrintas darbas, komentaras;
21.2. vertinant (rašant komentarą) e.dienyne arba rašto darbuose mokytojas pažymi, ką mokinys jau geba ir ko negeba;
21.3. skaitymo gebėjimai vertinami žodžiu, o tėvams pagal poreikius e.dienyne nurodomi konkretūs vaiko pasiekimai ir spragos;
21.4. įrašai e. dienyne komentarų skiltyje:
21.4.1. kai yra 1–2 savaitinės pamokos,  ne mažiau kaip 1 įvertinimo fiksavimai per mėnesį mokiniui;
21.4.2. kai yra 3–5 savaitinės pamokos, ne mažiau kaip 2 įvertinimo fiksavimai per mėnesį mokiniui;
21.4.3. daugiau nei 5 savaitinės pamokos – ne mažiau kaip 3 įvertinimo fiksavimai per mėnesį mokiniui.
22. Vidinio  apibendrinamojo  vertinimo fiksavimas 1–4 klasėse: 
22.1. baigus mokomosios medžiagos skyrių (atlikus testą arba kontrolinį darbą), vertindamas (rašydamas komentarą) e.dienyne arba rašto darbuose mokytojas nurodo galimą surinkti taškų skaičių ir vaiko surinktus taškus, jo pasiekimus atitinkantį mokymosi lygį;
22.2. pasibaigus pusmečiams ir mokslo metams mokinių pasiekimai vertinami lygiais: aukštesnysis, pagrindinis, patenkinamas, slenkstinis, nepatenkinamas;
22.3. dorinio ugdymo (etikos, tikybos), informatikos, dailės, muzikos, technologijų, teatro, šokio, fizinio ugdymo pamokose padaryta arba nepadaryta pažanga fiksuojama atitinkamoje dienyno skiltyje įrašant „p. p.“ arba „n. p.“ 
23. 5–10 klasėse taikoma 10 balų vertinimo sistema:

	Pasiekimų lygis
	Pažymys
	Trumpas apibūdinimas

	aukštesnysis
	10 (dešimt)
	puikiai

	
	9 (devyni)
	labai gerai

	pagrindinis
	8 (aštuoni)
	gerai

	
	7 (septyni)
	pakankamai gerai

	patenkinamas

	6 (šeši)
	vidutiniškai

	
	5 (penki)
	patenkinamai

	slenkstinis
	4 (keturi)
	pakankamai patenkinamai

	
nepatenkinamas
	3 (trys)
	nepatenkinamai

	
	2 (du)
	blogai

	
	1 (vienas)
	labai blogai



 
24. Dorinio ugdymo (etikos, tikybos),  fizinio ugdymo, pilietiškumo pagrindų, gyvenimo įgūdžių pasiekimai 5–10 klasėse vertinami įrašu „įskaityta“ arba „neįskaityta“.
25. Mokiniams, atleistiems nuo fizinio ugdymo, menų dalykų,  besimokantiems meno ir  sporto mokyklose, įskaitomi tose mokyklose gauti pusmečių ir metinių vertinimų vidurkiai. Šias mokyklas baigusių mokinių įvertinimas gaunamas išvedus laikytų egzaminų vidurkį.
26. Mokinių mokymosi pasiekimai ir pažanga vertinama sistemingai: 
26.1.  jei dalykui skirta 1–2 savaitinės valandos, mokinio žinios ir gebėjimai vertinami ne mažiau kaip 3 pažymiais per pusmetį; 
26.2. 3–4 savaitinės valandos – ne mažiau kaip 4 pažymiais per pusmetį; 
26.3. 5 ir daugiau savaitinių valandų – ne mažiau kaip 5 pažymiais per pusmetį.


VIII. KONTROLINIAI   DARBAI IR JŲ VERTINIMAS

27. Dalykų mokytojai: 
27.1. mokiniams per dieną gali skirti 1 kontrolinį darbą; 
27.2. neorganizuoja kontrolinių darbų paskutinę pusmečio pamoką ir pirmą dalyko pamoką po atostogų;
27.3. kontroliniai darbai negali būti rašomi iš karto po ligos, atostogų, po šventinių dienų;
27.4. likus ne mažiau kaip savaitei su mokiniais suderina kontrolinių darbų datą, kontrolinio darbo užduočių tematiką,  patikrinimo formą ir elektroniniame dienyne fiksuoja kontrolinio darbo datą ir temą; 
27.5. parengia du vienodos struktūros ir apimties kontrolinio darbo variantus (jeigu mokinių grupė didesnė nei 10 mokinių) ir  numato kiekvienos užduoties vertinimą taškais. Gauti taškai 5–10 klasėse konvertuojami į pažymį; 
27.6. sudaro sąlygas mokiniams savarankiškai ir sąžiningai atlikti kontrolinių darbų užduotis;
27.7. ištaiso kontrolinius darbus ir surašo vertinimus į elektroninį dienyną ne vėliau kaip per 5 darbo dienas nuo kontrolinio darbo parašymo dienos.
28. Mokiniai, praleidę kontrolinių darbų pamokas, privalo atsiskaityti per 14 kalendorinių dienų pas pavaduotoją ugdymui. Mokytojas atsiskaitomojo laikotarpio paskutinę dieną elektroniniame dienyne įrašo vienetą, kuris ištaisomas, mokiniui atsiskaičius, arba paliekamas, jeigu mokinys neatliko darbo. Jeigu mokinys sirgo ilgiau nei 2 savaites, atsiskaitymo darbus privalo atlikti per 4 savaites pas pavaduotoją ugdymui.  
29. Mokiniai privalo atsiskaitomuosius darbus rašyti į kontrolinių darbų sąsiuvinius arba juos saugoti kontrolinių darbų segtuvuose/aplankuose. Atsiskaitomųjų darbų užduotys grąžinamos mokiniams, kilus klausimų mokiniams ir jų tėvams (globėjams, rūpintojams); jei jie to pageidauja, suteikiama galimybė  išsamiai susipažinti su individualaus darbo stiprybėmis ir trūkumais.   

IX. MOKINIŲ ASMENINĖS PAŽANGOS STEBĖJIMAS, FIKSAVIMAS

30. 5–10 klasių mokiniai kiekvieno pusmečio pradžioje su direktoriaus pavaduotoju ugdymui pildo pažangos stebėjimo lentelę (2 priedas).
31. Klasės vadovas ne rečiau kaip kartą per mėnesį peržiūri auklėtinių mokymosi rezultatus, lankomumo ataskaitas, pagyrimus, pastabas, komentarus ar kitus elgesį fiksuojančius dokumentus ar įrašus ir su mokiniu aptaria, kaip sekasi siekti asmeninės pažangos numatytų rezultatų. 
32. Mokinių rudens ir pavasario atostogų metu organizuojamas klasėje dirbančių mokytojų pasitarimas ir aptariamos mokinių mokymosi sėkmės, nesėkmės, elgesio, lankomumo problemos, tikslinamas pagalbos mokiniui teikimas.
33. Dalykų mokytojai ir klasių vadovai tėvams nuolat teikia informaciją apie mokinių asmeninę pažangą.

X. SPECIALIŲJŲ POREIKIŲ MOKINIŲ VERTINIMAS

34. Mokinio, kuriam rekomenduota mokytis pagal bendrojo ugdymo pritaikytą programą, mokymosi pažanga ir pasiekimai ugdymo procese vertinami pagal dalyko bendrojoje programoje numatytus pasiekimus, atsižvelgiant į Pedagoginės psichologinės tarnybos išvadas ir rekomendacijas bei aptarus su mokiniu, jo tėvais (globėjais ar  rūpintojais), švietimo pagalbą teikiančiais specialistais, kokiais aspektais bus pritaikomas ugdymo turinys (ko sieks ir mokysis mokinys, kaip bus mokoma(si), kokie bus mokinio mokymosi pasiekimų vertinimo ir pa(si)tikrinimo būdai, kokiomis mokymo(si) priemonėmis bus naudojamasi), atsižvelgiant į individualius skirtumus (psichologinius, suvokimo, mąstymo, atminties, dėmesio, temperamento),  nuo kurių priklauso, kokių ugdymosi rezultatų gali pasiekti mokinys.
35. Mokinio, kuriam rekomenduota mokytis pagal individualizuotą  ugdymo programą, žinios, gebėjimai ir įgūdžiai yra žymiai žemesni ir nesiekia Bendrųjų programų minimalių reikalavimų, todėl pažanga ir pasiekimai vertinami pagal individualizuotos programos turinio įsisavinimo lygį, orientuojantis į konkrečiam vaikui iškeltus ugdymo(si) tikslus, uždavinius, atsižvelgiant į mokinio individualius gebėjimus. Dėl mokymosi pasiekimų vertinimo (būdų, periodiškumo) ir įforminimo susitariama mokykloje. Susitarimai priimami, atsižvelgiant ne tik į mokinio galias ir vertinimo suvokimą, specialiuosius ugdymosi poreikius, numatomą pažangą, bet ir tėvų (globėjų ar rūpintojų) pageidavimus ir mokyklos pažangos vertinimo sistemą.
36. Mokinių, ugdomų pagal individualizuotą programą, padaryta arba nepadaryta pažanga fiksuojama atitinkamoje elektroninio dienyno skiltyje įrašant „p.p.“ arba „n.p.“.
37. Mokiniai, kurie mokosi pagal pagrindinio ugdymo individualizuotą programą ir turintys vidutinį, žymų ir labai žymų intelekto sutrikimą, vertinami „įskaityta“ ar „neįskaityta“.
38. Vertinant specialiųjų poreikių mokinių, kurie mokosi pagal pritaikytas ugdymo programas,  ugdymosi rezultatus, būtina atsižvelgti į individualius skirtumus. Mokiniai gali būti vertinami ir nepatenkinamais balais, jeigu matoma, kad mokinys turi potencialių galių, bet nesistengia. Jeigu mokinys nuolat gauna labai aukštus įvertinimus arba nedaro pažangos ar yra problemų, nesusijusių su mokinio gebėjimais (pvz., lankomumo problemos), mokytojui būtina kreiptis į VGK ir peržiūrėti sudarytą programą dėl per žemų ar aukštų reikalavimų mokiniui. 
39. Visi mokytojai, vertindami specialiųjų poreikių mokinius, atsižvelgia į Pedagoginės psichologinės tarnybos rekomendacijas. 

XI. PUSMEČIŲ IR METINIŲ VERTINIMŲ VEDIMAS

40. Dalyko I ir II pusmečio vertinimai mokiniams vedami  ne vėliau kaip paskutinę pusmečio dieną. 
41. Dalyko metinis įvertinimas 5–10 klasių mokiniams išvedamas:
41.1. iš I ir II pusmečių galutinių įvertinimų aritmetinio vidurkio;
41.2. jeigu vieno pusmečio vertinimas „įskaityta“, o kito pusmečio „neįskaityta“, metinis vertinimas „neįskaityta“; 
41.3. mokinys, turintis nepatenkinamą I pusmečio įvertinimą, gali savarankiškai pasiruošti ir atsiskaityti per du antro pusmečio mėnesius. Mokiniui atsiskaičius, mokytojas rašo prašymą direktoriui koreguoti pirmo pusmečio įvertinimą;
41.4. jei mokinys per visą ugdymo laikotarpį neatliko visų vertinimui skirtų užduočių (pvz., kontrolinių darbų ir kt.) be pateisinamos priežasties, nepademonstravo pasiekimų, numatytų pagrindinio ar vidurinio ugdymo bendrosiose programose, mokinio dalyko pusmečio  pasiekimai prilyginami žemiausiam 10 balų sistemos įvertinimui „labai blogai“; jei mokinys neatliko visų vertinimui skirtų užduočių dėl svarbių, mokyklos vadovo pateisintų priežasčių (pvz., ligos), fiksuojamas įrašas „atleista“.
42. Mokiniui, besimokančiam pagal pradinio ugdymo programą, II pusmečio mokymosi pasiekimų įvertinimas laikomas metiniu.
43. Mokinio, turinčio nepatenkinamus metinius dalyko įvertinimus, kėlimo į aukštesnę klasę, palikimo kartoti ugdymo programos ar papildomo darbo skyrimo klausimus svarsto mokinį ugdę mokytojai, kiti ugdymo procese dalyvavę asmenys.
44. Baigiant pradinio ugdymo programą, klasės mokytoja ir dalykų mokytojai rašo mokinio pasiekimų vertinimo aprašą. 
XII. VERTINANT SUKAUPTOS INFORMACIJOS ANALIZĖ,  APIBENDRINIMAS
  IR ĮVERTINIMŲ FIKSAVIMAS
45. Dalykų mokytojai kartu su mokiniais išanalizuoja įvertintas užduotis, jų vertinimo kriterijus ir nurodo klaidas bei parenka joms ištaisyti tinkamus metodus. Mokiniai mokomi vertinti ir įsivertinti savo pasiekimus bei pažangą.  
46. Mokinių kontrolinių darbų, kaupiamieji ir kiti mokomųjų dalykų mokinių pažangos ir pasiekimų vertinimo aprašuose numatyti ir atitinkamą mėnesį gauti įvertinimai:
46.1. surašomi ir koreguojami (mokiniui perrašius kontrolinį darbą) iki kito mėnesio 10 dienos, išskyrus paskutinį pusmečio mėnesį; 
46.2. įrašomi elektroniniame dienyne, vadovaujantis Elektroninio dienyno naudojimo tvarka, patvirtinta Kruonio pagrindinės mokyklos direktoriaus 2022 m. gruodžio 28 d. įsakymu Nr. V-128.

XIII. BAIGIAMOSIOS NUOSTATOS

47. Šis Aprašas skelbiamas  mokyklos interneto svetainėje, elektroniniame dienyne.
48. Šio  Aprašo vykdymo kontrolę atlieka mokyklos direktoriaus pavaduotojas ugdymui.
49. Aprašo pakeitimus bei papildymus svarsto mokyklos savivaldos institucijos, tvirtina mokyklos direktorius.
_______________

Mokinių pažangos ir pasiekimų vertinimo aprašo
 1 priedas 
 
INDIVIDUALUS ...........(mokomojo dalyko pavadinimas).... MOKINIŲ PASIEKIMŲ IR PAŽANGOS VERTINIMO...X... KLASĖJE APRAŠAS 20... – 20... m.m.
 
1.  Mokinių pasiekimai ir pažanga pamokose vertinama vadovaujantis bendrosiomis programomis. 
2. Mokiniai per mokslo metus privalo atsiskaityti už ......... kontrolinius darbus:
2.1. ........................................................................... . 
2.2. ........................................................................... . 
2.3. ........................................................................... . 
2.4. ........................................................................... . 
........................................................................ . 
3. Kontrolinės užduotys vertinamos dešimties balų sistema, vadovaujantis šiomis vertinimo normomis: (Pradinių klasių mokytojos pateikia savo įvertinimą)

Įvertinimas „10“ rašomas už 95-100 proc. taškų;
 Įvertinimas „9“ – už 85 – 94 proc. taškų;
 Įvertinimas „8“ – už 75 - 84 proc. taškų; 
Įvertinimas „7“ – už 65 - 74 proc. taškų;
 Įvertinimas „6“ – už 55 - 64 proc. taškų; 
Įvertinimas „5“ – už 45 - 54 proc. taškų;
 Įvertinimas „4“ – už 35 - 44 proc. taškų; 
Įvertinimas „3“ – už 25 - 34 proc. taškų;
 Įvertinimas „2“ – už 1 - 24 proc. taškų; 
Įvertinimas „1“ – už 0 proc. taškų. 

4. Apibendrinamasis vertinimas planuojamas, jeigu numatyta mokytojo parengtame Apraše. 
5. Kaupiamasis vertinimas. 
Kaupiamasis vertinimas – tai informacijos apie mokinio mokymosi pažangą ir pasiekimus kaupimas, kai mokinys už per pamoką  pasiektą pažangą ar raštu atliktus namų darbus gauna susitartą taškų (ar simbolių) skaičių. 
Kaupiamojo vertinimo tikslas – skatinti mokinių mokymosi motyvaciją.
Kaupiamojo vertinimo konvertavimo į 10 balų vertinimo kriterijus nusistato dalyko mokytojas.  Kiekvienas mokytojas planuoja kaupiamojo vertinimo struktūrą, kriterijus bei tvarka. 
Mokinio gauti taškai (ar simboliai) fiksuojami dalyko mokytojo kaupiamojo vertinimo sąvade.
Kiekvienas dalyko mokytojas taip pat pamokos metu vertina ir fiksuoja mokinio:
· aktyvumą ir iniciatyvumą per pamoką; 
· pasirengimą pamokai, darbo priemonių tvarkingumą;
· savarankiškumą atliekant klasės ir namų darbus; 
· darbą per pratybas, papildomus darbus, domėjimąsi dalyku.
    Rekomenduojama integruoti šiuos punktus, pvz.: 
5.1. kiekvienos pamokos uždavinio pasiekimas;
5.2. savarankiškų darbų įvertinimai; 
5.3. taisyklingas rašymas; 
5.4. dalyvavimas olimpiadose, konkursuose, parodose, varžybose ir pan.; 
5.5. sistemingas namų darbų ir kitų mokytojo paskirtų užduočių atlikimas; 
5.4. ...
6. Kaupiamojo vertinimo fiksavimas...
7. Apklausų žodžiu ir / arba raštu organizavimo principai. 
8. Kitos mokytojo nuožiūra taikomos vertinimo nuostatos ir/ar taisyklės, kurios neprieštarauja mokyklos direktoriaus įsakymu patvirtintam Aprašui.    
9. Rekomenduojami mokymosi šaltiniai. 
 

    Mokytojas Vardenis Pavardenis

